Сыхьэти 4-кIэ зэпсэлъа иужькIэ СыткIэ лIыщхьэхэр зэрызэгурыIуэфар?
Иджы белджылы хъуакIэщ Урысеймрэ США-мрэ я унафэщIхэм къэралитIым я зэхущытыкIэхэр гъэтэмэмыным хуэунэтIауэ япэ лъэбакъуэ зэрачар.
Хельсинки зы Iуэхушхуэ гуэр зэрыпэплъэр нэрылъагъут зэIущIэм щIидзэным ипэкIэ: Финляндием и щыхьэ-рым и уэрамхэм сэлэтхэмрэ полицейхэмрэ, къалэдэсхэмрэ хьэщIэхэмрэ дэзт, УФ-мрэ Штат Зэгуэтхэмрэ я ныпхэр щIыпIэ-щIыпIэхэм щыфIэдзат.
ЯпэщIыкIэ Путин Владимир Трамп Дональд хуигъэлъэгъуащ дунейпсо Iуэхухэмрэ къэралитIым я зэхущытыкIэхэмрэ тепсэлъыхьыну, иужькIэ ахэр зэрырагъэфIэкIуэну Iэмалхэр къалъыхъуэну. Трамп Урысейм къехъуэхъуащ футболымкIэ дунейпсо чемпионатыр дахэу зэрыригъэкIуэкIамкIэ икIи ди щIалэхэр абы хъарзынэу зэрыхэтамкIэ. ИужькIэ занщIэу жиIащ къэралитIым я зэхущытыкIэхэр ирагъэфIэкIуэнымкIэ Iэмалхэр зэрыщыIэр.
УФ-мрэ США-мрэ я Iэтащхьэхэр я закъуэу зэпсэлъащ. ИужькIэ абыхэм ягухьащ делегацэхэм хэтхэр. Сыхьэти 3-рэ дакъикъэ 50-кIэ екIуэкIа зэпсэлъэныгъэхэм кърикIуахэм щыгъуазэ ящIащ журналистхэр.
Путиным и псалъэхэм ятепщIыхьмэ, мы зэманым ди къэралхэм яку дэлъ ткIиягъым «лъабжьэ иIэкъым. Дэ лъэныкъуэ куэдкIэ дызэдэлэжьэфынущ». Абы къыхилъхьащ терроризмэм зэгъусэу пэщIэтыным, экономикэ зэпыщIэныгъэхэм зегъэужьыным елэжьыну гупхэр къызэрагъэпэщыну.
«Тхыдэм къриубыдэу ди зэхущытыкIэ-хэр иджыщ нэхъ Iей дыдэ щыхъуар, арщхьэкIэ псоми зихъуэжащ сыхьэти-плIым къриубыдэу», — жиIащ Трамп Дональд. Абы щIигъужащ Хельсинки щекIуэкIа зэIущIэр гъуэгуанэ кIыхьым и пэщIэдзэ къудейуэ зэрыщытри.
Ар шэч зыхэмылъщ: илъэс зыкъомкIэ зэтрихьа Iуэхухэр занщIэу пхузэфIэхынукъым. Лъэныкъуэхэм, псалъэм и хьэтыркIэ, я Iуэху еплъыкIэхэр зэтехуэркъым Кърымыр зеин, Ираным зэрыхущытын хуейм ехьэлIауэ. Апхуэдэу гурыIуэгъуэщ газыр Европэм щищэну США-р Урысейм къызэреныкъуэкъунури. АрщхьэкIэ, нэхъыщхьэращи, зэгурыIуэну, зызэхащIыкIыну зэрыхущIэкъур къызэрагъэлъэгъуар нэщэнэ хъарзынэщ.
Дауи, Урысейр 2016 гъэм США-м щекIуэкIа президент хэхыныгъэхэм «зэрыхэIэбари» гулъытэншэу къагъэнакъым. «Ар зэрыпцIыр американ судхэм сэтей ящIащ», — жиIащ Путин Владимир.
2013 гъэм Москва къыщыкIуам щэхурылажьэ IуэхущIапIэхэм Трамп зыгъэикIэ гуэрхэр зэхуахьэса хуэдэу зэрагъэхъыбарым и гугъу щищIым, Путин Владимир занщIэу пиупщIащ: «А делагъэр зыщывгъэгъупщэ!» ИтIанэ щIигъужащ: «Трамп къыщыкIуам политикыу щытакъым, ар хьэрычэтыщIэ лэжьакIуэ къудейт. Сэ ар сцIыхуртэкъым. Мис иджыблагъэ Санкт-Петербург щекIуэкIа форумым США-м къикIа бизнесмен куэд хэтащ. АтIэ дэ ахэр тцIыхурэ?»
Пэжу, Путиным зиумысыжащ Трамп хэхыныгъэхэм щытекIуэныр, нэхъ къищтэу зэрыщытамкIэ. «Ди къэра- лым къызэрыхущытыр иригъэфIэкIуэну хуейуэ жызыIэ цIыхур нэхъ уигу ирихьыныр делагъэ?» — щIэупщIащ Путиныр.
